text: Modtagelse i aften, men festen er på fredag
  05 maj 2012 kl. 15.36
  Esbjerg fejrer oprykningen til Superligaen på fredag hjemme på Blue Water Arena, fortæller klubbens direktør.
  Nok bliver der givetvis drukket en del champagne og øl i Esbjerg og omegn allerede i dag, men den helt store oprykningsfest venter de med til næste weekend.
  Dog vil der blive en lille fest forans stadion allerede i aften, når holdet vender hjem til Esbjerg.
  Esbjerg sikrede sig med en 1-0-sejr over Vejle Kolding Boldklub på udebane en hurtig tilbagevenden til landets bedste fodboldrække. Og det skal markeres på fredag, når Randers kommer på besøg.
  Det fortæller klubbens direktør, Søren Poulsen, til TV2 Sport og glæder sig samtidig over, at den sportslige målsætning for sæsonen er opfyldt.
  - Det betyder alt, at det er lykkedes at forløse det, vi gerne ville, og som vi har arbejdet stenhårdt for. Og så endda seks runder før tid. Det er som en drøm, siger Søren Poulsen.
  Han kan nu begynde at kigge fremad vel vidende, at det økonomiske fundament under klubben ser en hel del sikrere ud nu.
  - Første forudsætning er på plads nu i forhold til at få styr på butikken i 2013, siger direktøren, der afleverede et regnskab med et underskud på 21,6 millioner kroner for 2011 efter nedrykningen fra Superligaen.
  Ved den lejlighed blev egenkapitalen opgjort til 11 millioner kroner.
  